‘Reagan’, ‘Guardianes de la Ópera’ i ‘Venom: El último baile’ arriben al Cinema Tívoli
2025-07-24

El Cinema Tívoli de Burjassot segueix endavant amb la cartellera de novembre i per al pròxim cap de setmana, amb programació el divendres 8 i el diumenge 10 de novembre, proposa tres recents estrenes: Reagan, Guardianes de la Ópera i Venom: El último baile. Les entrades per a gaudir de les últimes estrenes al cinema local tenen un preu únic de 4 euros i es poden adquirir, telemàticament, en la pàgina web del Cinema Tívoli i, en la taquilla, des de mitja hora abans d’inici de cada projecció.

Dennis Quaid protagonitza Reagan, el biopic del president nord-americà republicà que fa un passeig per la seua infància, la seua etapa com a actor a Hollywood, la seua lluita amb els sindicats, la influència de les seues diferents dones en la seua vida, la seua carrera en política i les decisions que es van dur a terme a la seua arribada al Despatx Oval de la Casa Blanca en 1981, on es va mantindre durant huit anys. Reagan es projectarà en el Tívoli el divendres 8 a les 20 h i el diumenge 10 de novembre, a les 20.15 h.

Arriba també al Tívoli Venom: El último baile, la nova pel·lícula inspirada en l’univers Marvel i la tercera basada en l’antiheroi Venom, de nou amb Tom Hardy de protagonista. La pel·lícula d’acció i fantasia tindrà les seues projeccions el divendres 8, a les 22.30 h i el diumenge 10 de novembre, a les 18 h. En aquest lliurament, Eddie i Venom estan a la fugida. Perseguits pels seus sengles mons i cada vegada més voltats, el duo es veu abocat a prendre una decisió devastadora que farà que caiga el teló sobre el seu últim ball.

Com a proposta per a públic menut, el Cinema Tívoli també programa per al cap de setmana, el film d’animació Guardianes de la Ópera, que es projectarà el divendres 8, a les 18 h i el diumenge 1r de novembre, a les 16.15 h. L’Òpera Metropolitana de Nova York, un lloc llegendari i de renom, i Carmen, l’obra de ballet més famosa del món, són els escenaris d’aquesta aventura en la qual Samson, líder d’un grup de gossos de carrer, salvarà una mítica obra. Un dia, fugint dels seus caçadors, Samson s’amaga en l’edifici MET. Allí coneix a Margot, la mascota de Anastasia, primera ballarina del teatre. La trama es complica quan la diadema que Anastasia ha de lluir en el quart acte i que va pertànyer a la reina de Gran Bretanya, desapareix del camerino. Sense la diadema, l’espectacle no pot continuar, de maneta que Margot i Samson han de trobar al lladre i salvar la funció, tot al compàs de la música del gran Georges Bizet.

La setmana vinent, les pel·lícules que arriben al Tívoli són Harold y el lápiz mágico, com a proposta de cinema familiar i Marco, pel·lícula que arriba de la mà del Projecte Viridiana i drama autobiogràfic basat en les contradiccions d’Enric Marco Batlle.